ওয়েব ডেস্ক: খাস কলকাতার বুকে বেআইনি অস্ত্র কারখানার হদিশ। তিলজলার গুলশন মাঠ এলাকায় গভীর রাতে হানা। একটি বাড়িতে অভিযান চালায় পুলিস। লেদ মেসিন সহ বিভিন্ন সরঞ্জাম উদ্ধার। কোনো অস্ত্র উদ্ধার হয়নি। বাড়ির মালিক সহ গ্রেফতার ৫। অন্যদিকে, খেলার পর পুকুরে হাত-পা ধুতে গিয়ে মৃত্যু হল এক কিশোরের। নাগেরবাজারের রামগড় কলোনির ঘটনা। ১১০ RN গুহ রোডের বাসিন্দা জিত দাস। ১৪ বছরের কিশোরকে বাড়িতে সবাই রিট্টু নামেই ডাকত। KK হিন্দু অ্যাকাডেমি স্কুলের ক্লাস নাইনের ছাত্র গতকাল বিকেলে দুই বন্ধুর সঙ্গে খেলতে গিয়েছিল। খেলার পর পুকুরে হাত-পা ধুতে গিয়ে তলিয়ে যায় জিত। সঙ্গে থাকা বন্ধু প্রণয় পাল চৌধুরী তাকে বাঁচানোর চেষ্টা করে। কিন্তু কেউই সাঁতার জানত না। আরেক কিশোর বিষয়টি দেখতে পেয়ে একটি বাঁশ এগিয়ে দেয়। ওই বাঁশ ধরে প্রণয় উঠে আসতে পারলেও, তলিয়ে যায় জিত। দুই কিশোরের চিত্‍কার চেঁচামেচিতে ছুটে আসেন এলাকার বাসিন্দারা। পুকুরে নেমে তল্লাশি শুরু হয়। দেড় ঘণ্টা পর জিতের দেহ ভেসে ওঠে। ঘটনার পর থেকে আর খোঁজ নেই প্রণয়ের। শনিবার ছিল জিতের জন্মদিন। তার আগেই মৃত্যু ছিনিয়ে নিয়ে গেল তাকে। বাড়িতে শোকের ছায়া। কী করে এমন ঘটনা ঘটল, তা নিয়ে ধোঁয়াশায় তাঁরা।